ml en ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml en ml ml ml ml ml ml ml ml ml ml ml ml ml ml ml ml en en ml en en ml ml ml ml ml ml ml ml ml ml ml ml ml ml ml en en ml en en en fi en ml ml ml en en en en ml cs cs cs en da cs en en cs cs en en en cs cs da en cs en en cs da en en en cs cs da en da cs en en cs da en en en de da en da cs en en cs cs en en en cs cs da cs en en en cs cs da en da en en cs cs en en en cs cs da en da cs en en cs da en en en cs cs da en da cs en en en
skip to main | skip to sidebar
കേരളത്തിലും ഇന്‍ഡ്യയിലും ലോകമെമ്പാടുമുള്ള സമകാലിക പ്രശ്നങ്ങളേക്കുറിച്ച് സമയം കിട്ടുമ്പോള്‍ എഴുതുന്നതാണിവിടെ കാണുന്നത്. ഇതു വായിക്കാന്‍ എല്ലാവര്‍ക്കും സ്വാഗതം. അഭിപ്രായങ്ങളും നിര്‍ദ്ദേശങ്ങളും സഹിഷ്ണുതയോടെ സ്വീകരിക്കുന്നതാണ്.
എല്ലാ ഇന്‍ഡ്യക്കാരും  ഒരു യന്ത്രത്തിന്റെ കണിശതയോടെ ഓര്‍ക്കുന്ന ദിവസമാണ്, ആഗസ്റ്റ് 15. അന്ന് ഇന്‍ഡ്യക്ക് ബ്രിട്ടീഷുകാരില്‍ നിന്നും സ്വാതന്ത്ര്യം കിട്ടി എന്നാണു നമ്മെ പഠിപ്പിച്ചിരിക്കുന്നതും. ഇന്നലെ വരെ ഞാനും അത് വിശ്വസിച്ചിരുന്നു. പക്ഷെ ഇന്നങ്ങനെ വിശ്വസിക്കാന്‍ സാധിക്കുന്നില്ല. ഒരു നൂറ്റാണ്ടു  മുമ്പ് ബ്രിട്ടീഷുകാര്‍ മലയാളികളുടെ കഴുത്തിലിട്ടിട്ടു പോയ അസ്വാതന്ത്ര്യത്തിന്റെ നുകം ഇന്നും അതേപോലെ അവിടെ കിടക്കുന്നു. മുല്ലപ്പെരിയാര്‍ എന്ന നുകം. മലയാളിയുടെ സ്വന്തം മണ്ണിലെ ഈ അണക്കെട്ടിനേക്കുറിച്ച് ഒരു തീരുമാനം എടുക്കാന്‍ മലയാളിക്ക് സ്വാതന്ത്ര്യമില്ല. ആഗസ്റ്റ് 15 അവിടെ അപ്രസക്തമായി മാറുന്നു.
മലയാളികള്‍ ഇന്ന് ഒരു ദുരന്തത്തിന്റെ നടുവിലാണ്. ഏപ്പോള്‍ വേണമെങ്കിലും പൊട്ടിത്തകരാവുന്ന മുല്ലപ്പെരിയാര്‍ അണക്കെട്ട് അവരില്‍ നല്ല ഒരു ശതമാനത്തിന്റെ ഉറക്കം കെടുത്തുന്നു. കേരളത്തിലെ എല്ലാ വിഭാഗം ജനങ്ങളും എല്ലാ രാഷ്ട്രീയ പാര്‍ട്ടികളും ഏക സ്വരത്തില്‍ ആവശ്യപ്പെടുന്നു, ഈ അണക്കെട്ട് പൊളിച്ചു കളയണം. അടിയന്തിരമായി ജലനിരപ്പ് താഴ്ത്തികൊണ്ട് വന്ന് ദുരന്തം ഒഴിവാക്കുകയെങ്കിലും ചെയ്യണം.
പക്ഷെ ആരു കേള്‍ക്കാന്‍? മലയാളികളുടെ വിലാപം ബധിരകര്‍ണ്ണങ്ങളിലാണു പതിക്കുന്നത്.
ഇപ്പോഴും ഇന്‍ഡ്യ ഭരിക്കുന്നത് ബ്രിട്ടീഷുകാര്‍ ആയിരുന്നെങ്കില്‍ ഈ അണക്കെട്ട് 50 വര്‍ഷം മുന്നേ അവര്‍ ഇടിച്ചു നിരത്തുമായിരുന്നു. അത്രപോലും ദാക്ഷിണ്യം ഇന്‍ഡ്യ ഇപ്പോള്‍ ഭരിക്കുന്ന ഉണ്ണാക്കമോറന്‍മാര്‍ക്കില്ല.
എന്നും ജനപക്ഷത്തു നില്‍ക്കുന്ന രാഷ്ട്രീയ പാര്‍ട്ടിയാണു സി പി എം. പക്ഷെ ഇക്കാര്യത്തില്‍ ആ പാര്‍ട്ടിയുടെ ദേശീയ നേതാക്കള്‍  ജനപക്ഷത്തല്ല. കുറഞ്ഞപക്ഷം കേരളത്തിലെ ജനപക്ഷത്തല്ല. ആ  പാര്‍ട്ടി യുടെ പോളിറ്റ് ബ്യൂറോ മുല്ലപ്പെരിയാര്‍ വിഷയത്തില്‍ ഒരു പ്രസ്താവന നടത്തി.
അതിന്റെ അന്തസത്ത, തമിഴ്നാടിനു വെള്ളം, കേരളത്തിനു സുരക്ഷ എന്നതാണ്. തമിഴ്നാടിനു വെള്ളം എന്നതിനാണ് ആദ്യപരിഗണന. ഒരു നൂറ്റാണ്ടു പഴക്കമുള്ള ഈ അണക്കെട്ട് ദുര്‍ബലമാണെന്നോ അത് പൊളിച്ചു കളയേണ്ടതാണെന്നോ അവര്‍ക്ക് പറയാന്‍ ആകുന്നില്ല. ഒരു നൂറ്റാണ്ടു  മുമ്പ്, തമിഴ് നാടിനു വെള്ളം എന്നതായിരുന്നു ബ്രിട്ടീഷുകാരുടെ നിലപാട്. ഇന്‍ഡ്യ സ്വതന്ത്രയായതിനു ശേഷം ഇന്‍ഡ്യാ ഗവര്‍മെന്റിനും ഇതേ നിലപാടായിരുന്നു. ഇപ്പോള്‍ സി പി എം എന്ന  രാഷ്ട്രീയ പാര്‍ട്ടിക്കും അതേ നിലപാടു തന്നെ.
സി പി എമ്മിന്റെ പരമോന്ന ത സമിതി ഒരു പ്രസ്താവനയിലൂടെ അത് തുറന്നു പറഞ്ഞു. പക്ഷെ കോണ്‍ഗ്രസിന്റെയും. ബി ജെ പിയുടെയും സമിതികള്‍ക്ക് ഇതേ നിലപാടുണ്ടായിട്ടും തുറന്നു പറയുന്നില്ല. ഒട്ടകപക്ഷികളേപ്പോലെ തല മണ്ണില്‍  പൂഴ്ത്തി വച്ച് ഇരിക്കുന്നു. പക്ഷെ സി പി ഐ ഒരു പടി കൂടി കടന്ന് കേരളത്തിന്റെ താല്‍പര്യത്തിനെതിരായ നിലപാടു തന്നെ സ്വീകരിക്കുന്നു. മുല്ലപ്പെരിയാര്‍ വിഷയത്തില്‍ സമരങ്ങള്‍ ഒഴിവാക്കണമെന്ന വിചിത്ര നിലപാടാണ്‌ സി.പി.ഐ. സ്വീകരിച്ചത്‌.....,.  കേരളത്തിന്‌ ഏറ്റവും ദോഷകരമായ 999 വര്‍ഷത്തെ കരാര്‍ തുടരണമെന്നുകൂടി സി.പി.ഐ. പറയുന്നു. മുല്ലപ്പെരിയാര്‍ അണക്കെട്ടിന്റെ സുരക്ഷയുമായി ബന്ധപ്പെട്ട ആശങ്ക ഒഴിവാക്കണം എന്നു പറയുന്നുണ്ടെങ്കിലും, പുതിയ അണക്കെട്ട്‌ എന്ന വാക്കുപോലും സി.പി.ഐയുടെ പത്രക്കുറിപ്പില്‍ ഇല്ല. തമിഴ്‌നാടിനു നല്‍കിവരുന്ന ജലം നല്‍കണമെന്ന്‌, വ്യക്തമായി ആവശ്യപ്പെടുന്നുമുണ്ട്‌.. ... തമിഴ്‌നാടും കേരളവുമായി പ്രശ്‌നം പറഞ്ഞു തീര്‍ക്കണമെന്നു ചൂണ്ടിക്കാട്ടുന്നതല്ലാതെ,  ഒരു നൂറ്റാണ്ടിലധികം പഴക്കമുളള അണക്കെട്ട്‌ ഭീഷണിയാണെന്നു തുറന്നു പറയാന്‍ ആരും തയ്യാറല്ല.
ഇവരെ അപേക്ഷിച്ചു നോക്കുമ്പോള്‍ സി പി എമ്മിനു കുറച്ചു കൂടെ ആര്‍ജ്ജവമുണ്ട്. പക്ഷെ മുല്ലപ്പെരിയാറില്‍ പുതിയ ഡാം നിര്‍മിക്കണമെന്നാവശ്യപ്പെട്ട് സി.പി.എം. ഉള്‍പ്പെടെയുള്ള എല്‍.ഡി.എഫ് ഘടകകക്ഷികള്‍ ഡിസംബര്‍ എട്ടിന് മനുഷ്യമതില്‍ സൃഷ്ടിക്കാന്‍ ഒരുങ്ങുന്നു. മന്ത്രി പി ജെ ജോസഫ് ആ മതിലില്‍ പങ്കെടുക്കുമെന്ന് അറിയിച്ചിട്ടുമുണ്ട്. മുല്ലപ്പെരിയാര്‍ പ്രശ്‌നത്തില്‍ ജനവികാരം പാരമ്യതയിലെത്തിക്കാന്‍ എല്‍.ഡി.എഫ് പരമാവധി ശ്രമിക്കുമ്പോഴാണ് ഈ നിലപാടിനെ പരോക്ഷമായി തള്ളുന്ന നിലപാട് പി.ബി മുന്നോട്ടു വെച്ചതും.
ജനകീയ പ്രശ്നങ്ങള്‍ വരുമ്പോള്‍ സി പി എമ്മിന്റെ ഏറ്റവും മുതിര്‍ന്ന നേതാവ്, വി എസ് അച്യുതാനന്ദന്‍ ജനപക്ഷത്തേ എന്നും നിന്നിട്ടുള്ളു. സ്വാഭാവികമായി ഇപ്പോഴും അദ്ദേഹം പോളിറ്റ് ബ്യൂറോ നിലപാടിനെ തള്ളിക്കളഞ്ഞു.  അത് തിരുത്തണമെന്നും ആവശ്യപ്പെട്ടു. സി.പി.എം പോലുളള ഒരു പാര്‍ട്ടിയില്‍ പി.ബിയെ തിരുത്താന്‍ ഒരു നേതാവ് തയ്യാറാവുന്നത് അപൂര്‍വമായ അനുഭവമാണ്.
1997ല്‍ മുല്ലപ്പെരിയാര്‍ വിഷയത്തിന്റെ  പേരില്‍ തന്നെ  വിഎസിനെ പോളിറ്റ് ബ്യൂറോ പാര്‍ട്ടിക്കകത്തു  ശാസിച്ചതാണ്. അന്ന് അഡ്വക്കറ്റ് ജെനെറല്‍ ആയിരുന്ന എം.കെ. ദാമോദരന്‍ മുഖ്യമന്ത്രി നായനാര്‍ക്കു നല്‍കിയ കുറിപ്പാണു വിഎസിനെതിരെയുള്ള നടപടിക്കു കാരണമായത്.
തമിഴ്നാട് അനധികൃതമായി കൂടുതല്‍ വെള്ളം കൊണ്ടുപോകുന്നു എന്നും,   കാലഹരണപ്പെട്ട മുല്ലപ്പെരിയാര്‍ കരാര്‍ പൊളിച്ചെഴുതണം എന്നും അദ്ദേഹം ആവശ്യപ്പെട്ടു.
സംസ്ഥാന സര്‍ക്കാര്‍ ഇക്കാര്യത്തില്‍ വീഴ്ച വരുത്തി എന്നും  അദ്ദേഹം കുറ്റപ്പെടുത്തി.   സര്‍ക്കാരിന്റെ പിടിപ്പുകേടിനെക്കുറിച്ചു സൂചനയുള്ള  കത്ത് പോളിറ്റ് ബ്യൂറോക്ക് എഴുതി.   അന്തര്‍സംസ്ഥാന നദീജല പ്രശ്നങ്ങള്‍ കേന്ദ്ര ശ്രദ്ധയില്‍ കൊണ്ടുവന്നു കൈകാര്യം ചെയ്യാന്‍ പിബി ഇടപെടണം എന്നായിരുന്നു കത്തിലെ ആവശ്യം.
വിഎസിന്റെ പരസ്യപ്രസ്താവന പാര്‍ട്ടി തമിഴ്നാട് ഘടകത്തെ ചൊടിപ്പിച്ചു.  അവര്‍ സിപിഎം കേന്ദ്ര നേതൃത്വത്തെ സമീപിച്ചു. ജനറല്‍ സെക്രട്ടറി ഹര്‍കിഷന്‍സിങ് സുര്‍ജിത് മുഖ്യമന്ത്രി നായനാരോടു വിശദീകരണം തേടി. നായനാര്‍ അഡ്വക്കറ്റ് ജെനെറലിനോട് അഭിപ്രായം ചോദിച്ചു.  വിഎസിന്റേത് അനവസരത്തിലുള്ള, അതിരുവിട്ട പ്രസ്താവനയാണ് എന്നായിരുന്നു, അന്ന് അഡ്വക്കറ്റ് ജെനെറല്‍ അഭിപ്രായപ്പെട്ടത്.  അതിന്റെ ഫലമായി  പോളിറ്റ് ബ്യൂറോ  വിഎസിനെ താക്കീതു ചെയ്തു.
ഇപ്പോഴും വി എസ് പരസ്യമായി ചിലത് പറഞ്ഞു. ഒരു പക്ഷെ അടുത്ത അച്ചടക്ക നടപടി വന്നേക്കാം. താക്കീത് ചെയ്തേക്കാം. പോളിറ്റ് ബ്യൂറോയിലേക്ക് എടുത്തേക്കില്ല. രണ്ടു പതിറ്റാണ്ടായി  വി എസ് ഈ വിഷയത്തില്‍ മലയാളികളുടെ സുരക്ഷയേക്കരുതിയാണിടപെടുന്നത്. ഒരു
പോളിറ്റ് ബ്യൂറോ അംഗത്വം കാംക്ഷിച്ച് അതില്‍ വെള്ളം ചേര്‍ക്കാതിരിക്കുന്നതിനൊരു ലാല്‍ സലാം സഖാവേ. സി പി എം ഉണ്ടായതുമുതല്‍ അനേകം പേര്‍ പോളിറ്റ് ബ്യൂറോയിലൂടെ കയറി ഇറങ്ങിപ്പോയി. അവരില്‍ ഭൂരിഭാഗം പേരെയും ഇപ്പോള്‍ ആളുകള്‍ ഓര്‍ക്കുന്നേ ഇല്ല. ജനപക്ഷത്തു നില്‍ക്കുന്ന അങ്ങയേപ്പൊലുള്ളവരെ ആണു ജനങ്ങള്‍ ഓര്‍ക്കുക.
പി.ബിയെ തിരുത്താന്‍ ശ്രമിച്ച വി.എസ്. അച്യുതാനന്ദന് മന്ത്രി പി.ജെ. ജോസഫ് പിന്തുണ പ്രഖ്യാപിച്ചിട്ടുണ്ട്.  വി.എസ്. മുല്ലപ്പെരിയാറില്‍ സത്യാഗ്രഹമിരിക്കുമ്പോള്‍ കൂടെ ഉപവാസമിരിക്കുമെന്നാണ് ജോസഫിന്റെ പ്രഖ്യാപനം. .
ദേശീയ പാര്‍ട്ടികള്‍ക്ക് മാത്രമല്ല, കേരളത്തിന്റെ താല്‍പ്പര്യത്തിനു വിരുദ്ധമായ നിലപാടുള്ളത്. കേരള സര്‍ക്കാരിന്റെ അഡ്വക്കറ്റ് ജെനറലില്‍ ദണ്ഡപാണിക്കും  ഉണ്ട് അതുപോലത്തെ നിലപാട്. ജലനിരപ്പും ഡാമിന്റെ സുരക്ഷയും തമ്മില്‍ ബന്ധമില്ല എന്നും, മാദ്ധ്യമങ്ങള്‍ ഈ വിഷയത്തില്‍ ആശങ്ക പരത്തുന്നു എന്നും ആണദ്ദേഹം ഹൈക്കോടതിയില്‍, "കേരള സര്‍ക്കാരിനു വേണ്ടി" പറഞ്ഞത്. കമ്പത്തും തേനിയിലും അഡ്വക്കറ്റ് ജെനറലിനു മുന്തിരിതോട്ടങ്ങളുള്ളതായി വാര്‍ത്തകള്‍ പ്രചരിക്കുന്നുണ്ട്. മലയാളികളെ ഒറ്റുകൊടുത്തതിനു ലഭിച്ച പരിതോക്ഷികമാണതെങ്കില്‍, ഇദ്ദേഹത്തെ മുല്ലപ്പെരിയാര്‍ അണക്കെട്ടിന്റെ താഴെ കെട്ടിയിടണം. കേരളത്തില്‍ വളരെ വളരെ അപുര്‍വമായേ എല്ലാ രാഷ്ട്രീയ പാര്‍ട്ടികള്‍ക്കും ഒരു വിഷയത്തില്‍ ഏക അഭിപ്രായമുണ്ടാകാറുള്ളു.  എന്നിട്ട് പോലും ഈ അഭിപ്രായം അഡ്വക്കറ്റ് ജെനറലിനില്ലെങ്കില്‍ അതിന്റെ കാരണങ്ങളേക്കുറിച്ച് മാദ്ധ്യമങ്ങള്‍ തന്നെ അന്വേഷിച്ച് കണ്ടു പിടിക്കണം.
ഇതില്‍ സെല്‍ഫ് ഗോളടിച്ചത് മന്ത്രി തിരുവഞ്ചൂര്‍ രാധാകൃഷ്ണന്നാണ്.അദ്ദേഹത്തിന്റെ വാക്കുകള്‍
മുല്ലപ്പെരിയാര്‍ പ്രശ്നത്തില്‍ കുമളിയിലും തേനിയിലും വ്യത്യസ്ത നിലപാടാണു സിപിഎമ്മിന്. സിപിഎമ്മിന്റെ പിബിയുടെ നിലപാടു കേരളത്തിലെ ജനങ്ങളുടെ വികാരം മാനിക്കാതെയുള്ളതാണെന്ന വിഎസിന്റെ നിലപാടിനെ സ്വാഗതം ചെയ്യുന്നു. സംസ്ഥാനത്തിന്റെ പൊതു താല്‍പര്യത്തിനെതിരായി നിലപാടെടുത്ത പിബിയുടെ നിലപാടു മാറ്റാന്‍ വിഎസ് സമ്മര്‍ദ്ദം ചെലുത്താന്‍ തയാറാകുമോ എന്നു വ്യക്തമാക്കണം.
ഇദ്ദേഹമൊക്കെ കേരളം  ഭരിക്കുമ്പോള്‍ മലയാളികള്‍ രക്ഷപ്പെടാന്‍ പ്രയാസമാണ്. അദ്ദേഹത്തോട് തിരിച്ച് ചില ചോദ്യങ്ങള്‍ നമുക്കും ചോദിക്കാം.
മുല്ലപ്പെരിയാര്‍ പ്രശ്നത്തില്‍ കുമളിയിലും തേനിയിലും കോണ്‍ഗ്രസിന്‌ ഒരേ നിലപാടാണോ?
പോളിറ്റ് ബ്യൂറോ നിലപാടു മാറ്റിയാല്‍ മുല്ലപ്പെരിയാറില്‍ അണകെട്ടാനുള്ള അനുവാദം കേന്ദ്ര സര്‍ക്കാര്‍ തരുമോ?
തിരുവഞ്ചൂരിന്റെ പാര്‍ട്ടിയുടെ ദേശീയ നേതാക്കളേക്കൊണ്ട്, കേരളത്തിലെ ജനങ്ങളുടെ വികാരം മാനിക്കുന്നതും, സംസ്ഥാനത്തിന്റെ പൊതു താല്‍പര്യത്തിനനുകൂലവുമായ ഒരു നിലപാടെടുപ്പിക്കാന്‍ തിരുവഞ്ചൂരിനേക്കൊണ്ട് കഴിയുമോ?
ഇപ്പോഴത്തെ കേന്ദ പരിസ്ഥിതി വകുപ്പ് മന്ത്രി ജയന്തി നടരാജനേക്കൊണ്ട്, മുല്ലപ്പെരിയാറില്‍ തിരുവഞ്ചൂരിന്റെ പാര്‍ട്ടി പണിയാന്‍ ഉദ്ദേശിക്കുന്ന അണക്കെട്ടിനുള്ള അനുമതി എത്രയും പെട്ടെന്ന്  മേടിച്ചെടുക്കുമോ?
ഇല്ലെങ്കില്‍ ഇദ്ദേഹത്തെയും  ദണ്ഡപാണിയോടൊപ്പം മുല്ലപ്പെരിയാര്‍ അണക്കെട്ടിന്റെ താഴെ കെട്ടിയിടേണ്ടി വരും.
Posted by kaalidaasan at 01:59 4 comments: Links to this post
Email ThisBlogThis!Share to TwitterShare to FacebookShare to Pinterest
Saturday, 3 December 2011
കേരളത്തിലെ വിദ്യാലയങ്ങളില്‍ കടന്നു ചെന്ന് ബോധവത്കരണം എന്ന പേരില്‍ പിഞ്ചുകുട്ടികളെ കൂടുതല്‍ പേടിപ്പെടുത്താനുള്ള ചിലരുടെ ഉദ്യമത്തെ വിമര്‍ശിച്ചുകൊണ്ട് ഞാന്‍ എഴുതിയിരുന്നു.   ആ ഉദ്യമത്തിന്റെ ഉപജ്ഞാതാവായ നിരക്ഷരന്, പക്ഷെ അതത്ര പിടിച്ചില്ല. അദ്ദേഹം പ്രതികരിച്ചതിങ്ങനെ.
രണ്ട് വർഷത്തോളമായി ഈ പ്രശ്നത്തിൽ ആശങ്കപ്പെട്ട് നിൽക്കുന്ന ജനങ്ങൾക്കിടയിൽ ഇറങ്ങി നടന്ന് അഭിപ്രായം ആരാഞ്ഞും സംസാരിച്ചും ഒക്കെ കിട്ടിയ ഫീഡ്ബാക്കിന്റെ അടിസ്ഥാനത്തിലാണ് എമർജൻസി ആൿഷൻ പ്ലാനിന്റേയും, ഡിസാസ്റ്റർ റിലീഫ് പ്ലാനിന്റേയും കാര്യം പറയുന്നത്.
മുല്ലപ്പെരിയാര്‍ വിഷയത്തില്‍ ഏറ്റവും കൂടുതല്‍ ആശങ്കപ്പെട്ടു നില്‍ക്കുന്നത് വള്ളക്കടവു മുതല്‍ വണ്ടിപ്പെരിയാര്‍ വരെ താമസിക്കുന്ന ജനങ്ങളാണ്. വള്ളക്കടവു ഗ്രാമത്തില്‍ 5000 ല്‍ പരം ജനങ്ങളുണ്ട്. ഇവിടെ നിന്ന് അണക്കെട്ടിലേക്ക് മൂന്നു കിലോമീറ്റര്‍ ദൂരമേ ഉള്ളു.അണക്കെട്ട് തകര്‍ന്നാല്‍ മൂന്നു മിനിറ്റിനകം ഈ ഗ്രാമം തുടച്ചു നീക്കപ്പെടും. 1979 നു ശേഷം നാലു പ്രാവശ്യം ഈ അണക്കെട്ട് കവിഞ്ഞൊഴുകിയിട്ടുണ്ട്. ഒരിക്കല്‍  18 അടിയോളം ഉയരത്തില്‍ വള്ളക്കടവില്‍ വെള്ളം പൊങ്ങി. അന്ന് വെള്ളം സാവധാനം ​ വന്ന് നിറഞ്ഞതുകൊണ്ട്  ജനങ്ങള്‍ക്ക് ഓടി രക്ഷപ്പെടാനായി. പക്ഷെ അണക്കെട്ട് തകര്‍ന്നാല്‍ നൂറടിക്ക് മേല്‍ ഉയരത്തില്‍ വെറും മൂന്നു മിനിറ്റിനുള്ളില്‍  വള്ളക്കടവിലൂടെ വെള്ളം ഒഴുകും. എല്ലാം തകര്‍ത്തെറിഞ്ഞു കൊണ്ട്. വള്ളക്കടവിനും അണക്കെട്ടിനുമിടയിലുള്ള മൂന്നു മലകള്‍ തകര്‍ത്തു തരിപ്പണമാക്കി, അവിടത്തെ കല്ലും മണ്ണും മരങ്ങളും  മുല്ലപ്പെരിയാറിന്റെ അടിത്തട്ടില്‍   50 അടി കനത്തില്‍  അടിഞ്ഞുകൂടി കിടക്കുന്ന ചെളിയും ആവാഹിച്ചുകൊണ്ടുള്ള മലവെള്ളപ്പാച്ചിലില്‍ ഒന്നും അവശേഷിക്കില്ല. ആളുകള്‍ക്ക് ഓടി രക്ഷപ്പെടാനുള്ള  സാവകാ ശവും ലഭിക്കില്ല.
അടുത്ത നാലു മിനിറ്റുനുള്ളില്‍ ഈ വെള്ളം വണ്ടിപ്പെരിയാറിലും എത്തും. അവിടെ ജീവിക്കുന്നത് 20000 ജനങ്ങളാണ്. അണക്കെട്ട് തകര്‍ന്നാല്‍ ആദ്യ പത്തുമിനിട്ടിനുള്ളില്‍ ഈ രണ്ടു സ്ഥലങ്ങളും ഭൂമുഖത്തു നിന്നും അപ്രത്യക്ഷമാകും.
അണക്കെട്ടു തകരുമ്പോള്‍ ഏതു തരം രക്ഷാപ്രവര്‍ത്തനമാണ്, നിരക്ഷരനുള്‍പ്പടെയുള്ള വിദഗ്ദ്ധര്‍ വിഭാവനം ചെയ്യുന്നതെന്ന് അറിയാന്‍ താല്‍പ്പര്യമുണ്ട്. എല്ലാ ആധുനിക സൌകര്യങ്ങളുമുള്ള ജപ്പാനില്‍ സുനാമി മുന്നറിയിപ്പ് ലഭിച്ചിട്ട് ഒരു മണിക്കൂര്‍ കഴിഞ്ഞേ  തിരമാലകള്‍  തീരത്തടിച്ചു കയറിയുള്ളു. എന്നിട്ടുമവിടെ 19000 ആളുകള്‍ മരിച്ചു. വള്ളക്കടവിലും വണ്ടിപ്പെരിയാറിലും ആരും രക്ഷപ്പെടില്ല എന്ന് മനസിലാക്കാന്‍ യാതൊരു വൈദഗ്ദ്ധ്യമോ രണ്ടു വര്‍ഷത്തെ പ്രവര്‍ത്തി പരിചയമോ ആവശ്യമില്ല. ഈ മനുഷ്യരെ കുരുതി കൊടുത്തിട്ട് മറ്റു സ്ഥലങ്ങളിലുള്ളവരെ രക്ഷപ്പെടുത്തുന്നത് മനുഷ്യത്വപരമല്ല. എല്ലാവരെയും രക്ഷപ്പെടുത്താനുള്ള വഴികളാണു നോക്കേണ്ടത്.
പന്നിയാര്‍ അണക്കെട്ടില്‍ നിന്നും വെള്ളം കൊണ്ട് വരുന്ന ഒരു പെന്‍ സ്റ്റോക്ക് പൈപ്പ് പൊട്ടിയപ്പോള്‍   ഒരു പ്രദേശമാണ് കുത്തി ഒലിച്ചുപോയത്. വീടുകളും മലകളും പാറകളും ഒഴുകി മാറി. അഞ്ചുപേര്‍ ഈ ദുരന്തത്തില്‍ മരിച്ചു. ഈ ദുരന്തത്തില്‍ അകപ്പെട്ട ഒരു കെഎസ്ഇബി ജീവനക്കാരനെ ഇതുവരെയും കണ്ടെത്താനായിട്ടില്ല.  ഒരു പൈപ്പ് പൊട്ടിയപ്പോഴാണ് ഒരു പ്രദേശം തകര്‍ത്തത്.
മുല്ലപ്പെരിയാര്‍ അണക്കെട്ടിലെ 11 ദശലക്ഷം ഘനയടി വെള്ളം ഒഴുകുമ്പോള്‍ നാടുകള്‍ തന്നെ തുടച്ചു നീക്കപ്പെടുമെന്നു മനസിലാക്കാന്‍ പ്രത്യേക വൈദഗ്ദ്ധ്യം ഒന്നും ആവശ്യമില്ല. വള്ളക്കടവും വണ്ടിപ്പെരിയാറും  തീര്‍ച്ചയായും തുടച്ചു നീക്കപ്പെടും. ഇപ്പോള്‍ മുതല്‍ ബോധവ്തകരണം നടത്തി, എമര്‍ജന്‍സി ആക്ഷന്‍  പ്ലാനും,  ഡിസാസ്റ്റര്‍ റിലീഫ് പ്ലാനും, പ്രയോഗിക്കാന്‍ വള്ളക്കടവിലും വണ്ടിപ്പെരിയാറിലും ആരും അവശേഷിക്കില്ല.
ഏതാനും മിനിറ്റുകളുടെ വ്യത്യാസത്തില്‍  നിരവധി അടി ഉയരത്തില്‍, നമുക്കൊക്കെ ചിന്തിക്കാന്‍ പോലുമാകാത്ത വേഗത്തില്‍ മലവെള്ളം പാഞ്ഞുവരും. വള്ളക്കടവിനു ശേഷം,കറപ്പുപാലം, വണ്ടിപ്പെരിയാര്‍,, തങ്കമല, മ്ളാമല, വെള്ളാക്കല്‍, പൂണിക്കുളം, കരിന്തിരി, മേരികുളം, പരപ്പ്, ഏലപ്പാറ, ഉപ്പുതറ സ്ഥലങ്ങളില്‍ എത്തും. മിനിറ്റുകള്‍ക്കുള്ളില്‍ ഇത് സംഭവിക്കും. അരമണിക്കൂറിനുള്ളില്‍  ഈ പ്രളയ ജലം ഇടുക്കി ജലാശയത്തില്‍ എത്തിച്ചേരും. നിരക്ഷരനൊക്കെ ഉദ്ദേശിക്കുന്ന ഏത് എമര്‍ജന്‍സി ആക്ഷന്‍  പ്ലാനും,  ഡിസാസ്റ്റര്‍ റിലീഫ് പ്ലാനും ഇവിടെ പരാജയപ്പെടും.  ഈ പ്ളാനുകളൊക്കെ പ്രാവര്‍ത്തികമാക്കാന്‍ ഉള്ള റോഡുകള്‍ ഉണ്ടായിട്ടു വേണ്ടേ ആളുകളെ രക്ഷപ്പെടുത്താന്‍..
അനിവാര്യമായ ദുരന്തം ഏറ്റുവാങ്ങാന്‍ തയ്യാറായി നില്‍ക്കുന്ന  വിദഗ്ദ്ധരൊക്കെ കൂടി ചെയ്യേണ്ടത്, ഇപ്പോള്‍ തന്നെ ഈ ജനങ്ങളെ മാറ്റി പാര്‍പ്പിക്കുകയാണ്. അല്ലാതെ അണക്കെട്ട് തകരുമ്പോള്‍ ആക്ഷന്‍ പ്ളാനിലൂടെ പലതും ചെയ്യാന്‍ സാധിക്കുമെന്ന്  വ്യാമോഹിച്ചിരിക്കുകയല്ല. വെറും  വെള്ളം മാത്രമല്ല ഒഴുകി വരിക. 120 വര്‍ഷം കൊണ്ട്, 50 അടി കനത്തില്‍ മുല്ലപ്പെരിയാറിന്റെ അടിത്തട്ടില്‍ അടിഞ്ഞു കൂടിയിരിക്കുന്ന ചെളി, എല്ലാ ആക്ഷന്‍ പ്ളാനിനേയും ഡി സാസ്റ്റര്‍ റിലീഫ് പ്ളാനിനെയും അട്ടിമറിക്കും. ഏത്  മുന്തിയ  സന്നാഹങ്ങളുണ്ടായാലും  അണക്കെട്ട് തകര്‍ന്നാല്‍ ഒരാള്‍ പോലും രക്ഷപ്പെടില്ല എന്നാണ്, വള്ളക്കടവു നിവാസികള്‍  തീര്‍ച്ചയാക്കി ഇരിക്കുന്നത്.
അണക്കെട്ട് തകര്‍ന്നാല്‍ ഉണ്ടാകുന്ന മഹാദുരന്തത്തിന്റെ ആദ്യ ഇരകളാണ് വള്ളക്കടവ് നിവാസികള്‍..  ഉറക്കം നഷ്ടപ്പെട്ടവര്‍ മാത്രമേ ഈ ഗ്രാമത്തിലുള്ളു. രാവും പകലും ഇവര്‍ ഉറങ്ങാതായിട്ടു മാസങ്ങളായി. കുട്ടികള്‍ ദുസ്വപ്നം കണ്ട് ഞെട്ടി ഉണരുന്നു. സ്കൂളുകളില്‍ ഹാജര്‍ നില വളരെ കുറയുന്നു. പലരും  വിടുതല്‍ സര്‍ട്ടിഫിക്കറ്റ് വാങ്ങി ദൂരെയുള്ള സ്കൂളുകളിലേക്ക് പോകുന്നു. വിവാഹപ്രായമായ പുരുഷന്‍മാര്‍ക്ക് അന്യ ദേശത്തു നിന്നും പെണ്‍കുട്ടികളെ വിവാഹം കഴിച്ചു കൊടുക്കുന്നില്ല. മുതിര്‍ന്നവര്‍ക്ക് ഊരുറപ്പിച്ച് ഉറങ്ങാന്‍ ആകുന്നില്ല. അടുത്ത പ്രഭാതം കാണുമോ എന്ന ആശങ്കയിലണവര്‍ ഉറങ്ങുന്നതും.
എ.സി.മുറികളില്‍  ഇരുന്ന് അഭിപ്രായം പറയുന്നവരെയും  ലേഖനങ്ങള്‍ പടച്ച് വിടുന്നവരെയും പരിഹസിക്കുന്ന, രണ്ട് വര്‍ഷത്തോളമായി ഈ പ്രശ്നത്തില്‍ ആശങ്കപ്പെട്ട് നില്‍ക്കുന്ന ജനങ്ങള്‍ക്കിടയില്‍  ഇറങ്ങി നടന്ന് അഭിപ്രായം ആരാഞ്ഞും സംസാരിച്ചും ഒക്കെ ഫീഡ്ബാക്ക് കിട്ടിയ നിരക്ഷരന്, വള്ളക്കടവു നിവാസികളുടെ ഈ ആശങ്കക്ക് എന്ത് പരിഹാരമാണു നിര്‍ദ്ദേശിക്കാനുള്ളത്?
ഒരു ആക്ഷന്‍ പ്ളാനിനും അവരെ രക്ഷപ്പെടുത്താന്‍ ആകില്ല എന്നതാണു കേവല സത്യം.
കഴിഞ്ഞ ദിവസം ജനങ്ങള്‍  കൈക്കോട്ടും തൂമ്പയുമായി വള്ളക്കടവിലും വണ്ടിപ്പെരിയാറിലും മാര്‍ച്ച് ചെയ്തു. അവര്‍ തൂമ്പയും കൈക്കോട്ടുമെടുക്കാന്‍ തീരുമാനിക്കുന്നത് ജീവഭയംകൊണ്ടാണ്. മലകയറി മുല്ലപ്പെരിയാറിനു ചാലുകീറി വെള്ളം ഒഴുക്കിക്കളയാന്‍ ഈ ജനമൊന്നാകെ തീരുമാനിച്ചിരിക്കുകയാണ്.  അവര്‍ക്കൊപ്പം കൂടാനാണു ചുറ്റുവട്ടത്തെ കുട്ടികളുടെയും തീരുമാനം. എന്തെങ്കിലും പരിഹരമുണ്ടാകണമെന്ന് ആഗ്രഹി ക്കുന്ന സുബോധമു ള്ളവര്‍ ഇവര്‍ക്കൊപ്പം ചേരുകയാണു വേണ്ടത്. ഇവരാണിപ്പോള്‍ കേരളജനതയുടെ ഭീതിക്ക് അറുതിവരുത്തണമെന്നാവശ്യപ്പെട്ട് എന്തിനും തയ്യാറായി നില്‍ക്കുന്നത്.
സമാധാന സമരത്തിന്റെ പാതയില്‍നിന്ന് ജനം പതുക്കെ മാറുകയാണ്.  ഇവരൊക്കെ നേരിയ പ്രകോപനമുണ്ടായാല്‍പോ ലും പൊട്ടിത്തെറിക്കുന്ന മാനസികനിലയിലെത്തിയിരിക്കുന്നു. മുല്ലപ്പെരിയാറില്‍ ഒരു തീരുമാനമുണ്ടാകുന്നില്ലെങ്കില്‍ ജനം അക്രമാസക്തരാകാം. വര്‍ഷങ്ങളോളം  പന്തല്‍ കെട്ടി സമരം നടത്തിയിട്ടും അധികാരികള്‍ അനങ്ങാതെ വന്നതോടെ ഇനി ജനകീയ നടപടി എന്നതാണിപ്പോള്‍ ഇവിടത്തെ ജനങ്ങളുടെ ചിന്താഗതി.
അതു തികച്ചും ന്യായവുമാണ്. പ്രധാനമന്ത്രി വിളിച്ചു ചേര്‍ത്ത ചര്‍ച്ച തമിഴ് നാടു ബഹിഷ്ക്കരിച്ചിരിക്കുന്നു.  തമിഴ് നാട് പ്രശ്ന പരിഹാരത്തിനു പുറം തിരിഞ്ഞ് നില്‍ക്കുകയാണെങ്കില്‍, വള്ളക്കടവ് നിവാസികള്‍ കാണിച്ചു തരുന്ന വഴിയിലൂടെ മലയാളികള്‍ക്ക് സഞ്ചരിക്കേണ്ടി വരും. ബോധവത്കരണവും ഡിസാസ്റ്റര്‍ പ്ളാനും ആക്ഷന്‍ പ്ളാനുമൊക്കെ ഉണ്ടാക്കുന്നവര്‍ അതുണ്ടാക്കട്ടെ. മുല്ലപ്പെരിയാറിന്റെ തൊട്ടു താഴെ താമസിക്കുന്നവര്‍ക്ക് ഒരു ബോധവത്കരണത്തിന്റെയും ആക്ഷന്‍ പ്ളാനിന്റെയും ആവശ്യമില്ല. അവര്‍ക്ക് വേണ്ടത് ആക്ഷന്‍  ആണ്. മുല്ലപ്പെരിയാര്‍ എന്ന പ്രശ്നമവസാനിപ്പിക്കാനുള്ള ആക്ഷന്‍..  അത് ഈ അണക്കെട്ട് പൊളിച്ചു കളയുകയോ ജലനിരപ്പ് അടിയന്തരമായി കുറയ്ക്കുകയോ മാത്രമാണ്. അധികാരികള്‍ക്ക് അത് ചെയ്യാന്‍ മടിയാണെങ്കില്‍ അത് നേരിട്ട് ബാധിക്കുന്നവര്‍ തന്നെ അത് ചെയ്യേണ്ടി വരും. മരണ ഭീതി അവരേക്കൊണ്ട് അത് ചെയ്യിക്കും. അവരോട് അല്‍പ്പമെങ്കിലും കാരുണ്യം തോന്നുന്നവര്‍ അവരോടൊപ്പം അണിചേരുക. അല്ലാത്തവര്‍ ആക്ഷന്‍ പ്ളാനും ഡിസാസറ്റര്‍ റ്ലീഫ് പ്ളാനുമായി നടക്കുക.  ഡിസാസ്റ്റര്‍ ഉണ്ടായിക്കഴിഞ്ഞ് വള്ളക്കടവില്‍ ആരെങ്കിലും ശേഷിച്ചാലേ ഈ പ്ളാനുകള്‍ക്ക് എന്തെങ്കിലും പ്രസക്തിയുള്ളു. അര്‍ത്ഥശൂന്യമായ ഈ വാക്കുകള്‍ ഉരുവിട്ട് സമയം കളയേണ്ടവര്‍ക്ക് അങ്ങനെയുമാകാം.
Posted by kaalidaasan at 22:17 8 comments: Links to this post
Email ThisBlogThis!Share to TwitterShare to FacebookShare to Pinterest
Friday, 2 December 2011
1998 ല്‍ Cannes ചലചിത്ര മേളയില്‍ പരമോന്നത ബഹുമതിയും, ഓസ്കാര്‍ അവാര്‍ഡുകളും ലഭിച്ച ഇറ്റാലിയന്‍  സിനിമ ആയിരുന്നു Life is Beautiful. നാസി കോണ്‍സെന്റ്രേഷന്‍ ക്യാമ്പില്‍ അകപ്പെട്ട ഒരു കൊച്ചു കുട്ടിയുടെ അത്മവീര്യം തകരാതിരിക്കാന്‍ അവന്റെ അച്ഛന്‍ ശ്രമിക്കുന്നത് ഹൃദയാവര്‍ജ്ജകമായ രീതിയില്‍ അതില്‍ വരച്ച് കാട്ടുന്നു. ഞാന്‍ ഇഷ്ടപ്പെടുന ഏറ്റവും നല്ല സിനിമകളില്‍ ആദ്യത്തേതാണ്Life is Beautiful.
അതിലെ ഒരു രംഗത്തിന്റെ വീഡിയോ ക്ളിപ്പിംഗ് ആണു താഴെ.
അനിവാര്യമായ ദുരന്തം പൂര്‍ണ്ണമായി മനസിലാക്കുമ്പോഴും മകന്റെ ആത്മവീര്യം തകരാതെ നോക്കുന്നു ആ പിതാവ്. അതിനദ്ദേഹം ഉപയോഗിക്കുന്ന മാര്‍ഗ്ഗം, ക്യാമ്പ് ഒരു പ്രത്യേക തരം കളി ആണെന്ന് മകനെ പറഞ്ഞു മനസിലാക്കുന്നതാണ്. കളിയില്‍ ജയിക്കുന്ന അള്‍ക്ക് ലഭിക്കുന്ന സമ്മാനം ഒരു ടാങ്ക് ആണെന്ന് മകനെ വിശ്വസിപ്പിക്കുന്നു. ആ പിതാവു നല്‍കുന്ന ആത്മധൈര്യമാണാ കുട്ടിയെ ക്യാമ്പിലെ ദാരിദ്ര്യവും, രോഗവും, മരണവുമൊക്കെ അതിജീവിക്കാന്‍ പ്രാപ്തനാക്കുന്നത്.
കഴിഞ്ഞ ആഴ്ച്ച ഒരു പരിചയക്കാരന്‍ എന്നോട് പറഞ്ഞ ഒരു സംഭവം. ഇടുക്കി ജില്ലയിലെ ഒരു ചെറിയ ഗ്രാമത്തില്‍ നടന്നത്. നാലാം ക്ളാസില്‍ പഠിക്കുന്ന അദ്ദേഹത്തിന്റെ മകന്‍ എന്നും രാത്രിയില്‍ ദുസ്വപ്നം കണ്ട് ഞെട്ടി ഉണരുന്നു. ഒരു ദിവസം സ്വപ്നത്തില്‍ കുട്ടിവിളിച്ചു പറഞ്ഞത് കടുവ വരുന്നേ എന്നായിരുന്നു. പുലര്‍ന്നപ്പോള്‍ അച്ഛന്‍ മകനോട് അതേപ്പറ്റി ചോദിച്ചു. അപ്പോഴാണു കുട്ടി സംഗതി വിവരിച്ചത്. കഴിഞ്ഞ കുറച്ചു ദിവസങ്ങളായി മാദ്ധ്യമങ്ങളില്‍ നിറഞ്ഞു നില്‍ക്കുന്നത് മുല്ലപ്പെരിയാര്‍ തകര്‍ന്നാല്‍ ഉണ്ടാകുന്ന ദുരങ്ങള്‍ ആണ്. കുട്ടികളും അവരുടെ ഭാവനക്കനുസരിച്ച് നിറം പിടിപ്പിച്ച കഥകളുണ്ടാക്കുന്നു. അക്കൂടെ മുതിര്‍ന്ന കുട്ടികള്‍ പറഞ്ഞു കൊടുത്തത്, മുല്ലപ്പെരിയാറിലെ വനം കടുവ സങ്കേതമാണ്, അവിടെ അനേകം കടുവകളുണ്ട്. അണക്കെട്ട് തകരുമ്പോള്‍ കടുവകളും ഒഴുകി വരും, എന്നൊക്കെ. . അങ്ങനെ ഒഴുകി വന്ന ഒരു കടുവയാണ്, സ്വപ്നത്തില്‍ ആ കുട്ടിയെ പേടിപ്പിച്ചത്.
ഇത് രണ്ടും ഇവിടെ എഴുതിയത് കുട്ടികള്‍ക്ക് നല്ലതു പറഞ്ഞു കൊടുക്കാന്‍ ഉദ്ദേശിച്ച് നടത്തുന്ന ഒരു ബ്ളോഗില്‍ കണ്ട ചില അഭിപ്രായങ്ങളാണ്.
അനിവാര്യമായ ദുരന്തം ഏറ്റുവാങ്ങുകയല്ലാതെ വേറെ ഒരു വഴിയും ഇല്ല . അണക്കെട്ട് തകരും മുന്‍പ് പ്രശ്ന പരിഹാരം ഉണ്ടാവില്ല എന്ന് ഉറപ്പായതുകൊണ്ടായിരിക്കുമല്ലോ പൊട്ടിയതിന് ശേഷമുള്ള ദുരന്ത നിവാരണത്തെക്കുറിച്ച് ഭരണകൂടം കൂലങ്കക്ഷമായി ചിന്തിച്ചു കൊണ്ടിരിക്കുന്നത് .
ഇതെഴുതിയ വ്യക്തി ഈ അണക്കെട്ടു തകരും എന്ന് തീര്‍ച്ചയാക്കി കഴിഞ്ഞു. അനിവാര്യമായ ദുരന്തം ഏറ്റുവാങ്ങാന്‍ അദ്ദേഹം തയ്യറെടുത്തും കഴുഞ്ഞു.  മുല്ലപ്പെരിയാറിനടുത്തു തന്നെയാണോ അദ്ദേഹം ജീവിക്കുന്നതെന്ന് അറിയില്ല.
മറ്റൊരു മാന്യ ദേഹം ഒരു പടി കൂടി കടക്കുന്നു.
എമർജൻസി ഇവാക്കുവേഷൻ പ്ലാൻ, ആക്ഷൻ പ്ലാൻ, ഡിസാസ്റ്റർ റിലീഫ് എന്നീ കാര്യങ്ങളാണ് നമ്മളിനി പറയാനും പ്രചരിപ്പിക്കാനും ഉദ്ദേശിക്കുന്നത്.
നമ്മളുടെ മേൽ‌പ്പറഞ്ഞ ബോധവൽക്കരണ പരിപാടികളുടെ ഭാഗമായി എല്ലാ വിദ്യാലയങ്ങളിലും ചെന്ന് സംസാരിക്കാൻ അഞ്ച് ജില്ലകളിലെ ഡി.ഇ.ഓ. മാരുമായി ബന്ധപ്പെടുന്നുണ്ട്.
ഇതൊക്കെ കോടതി നിര്‍ദ്ദേശിച്ചു എന്നും പറഞ്ഞാണ്, പിഞ്ചുകുട്ടികളെ ബോധവത്കരിക്കാന്‍  അഹ്വാനം ചെയ്യുന്നതും, വിദ്യാഭ്യാസ അധികാരികളുടെ അനുവാദം വാങ്ങുന്നതും.
അദ്ധ്യാപകരല്ലാത്തവര്‍ ഈ നിര്‍ദ്ദേശം മുന്നോട്ടു വയ്ക്കുന്നത് മനസിലാക്കാം. പക്ഷെ അദ്ധ്യാപകര്‍ ഇതിനെ അനുകൂലിക്കുന്നത് മനസിലാക്കാന്‍ പ്രയാസമുണ്ട്.
ഇപ്പോള്‍ തന്നെ  പിഞ്ചു കുട്ടികള്‍ പേടിയിലാണ്. കൂടുതല്‍ ഭയാനകമായ കാര്യങ്ങള്‍ പറഞ്ഞ് പേടിപ്പിച്ച് അവരുടെ മനസിലുണ്ടായിരിക്കുന്ന  മുറിവ് വലുതാക്കരുതെന്ന വിനീതമായ അഭ്യര്‍ത്ഥന എനിക്കുണ്ട്. എന്തെങ്കിലും ബോധവത്കരണം നടത്തുന്നുണ്ടെങ്കില്‍ വിദ്യാലയങ്ങളില്‍ കടന്നു ചെന്ന് അവരുടെ ഭീതി അകറ്റുക. ഇപ്പോള്‍ തന്നെ സത്യങ്ങളും,അര്‍ത്ഥ സത്യങ്ങളും, നിറം പിടിപ്പിച്ച കഥകളം ​ഒക്കെ അവരുടെ മനസിനെ കലുഷിതമാക്കിയിട്ടുണ്ട്. അതൊക്കെ മാറ്റി അവര്‍ക്ക് ധൈര്യം കൊടുക്കുയാണു വേണ്ടത്. അല്ലാതെ എരിതീയില്‍ എണ്ണ  ഒഴിക്കുകയല്ല.
ബോധവ്തകരണവും രക്ഷപ്പെടനുള്ള മാര്‍ഗ്ഗങ്ങളും മുതിര്‍ന്നവരെ പറഞ്ഞ് മനസിലാക്കുക. കൊച്ചു കുട്ടികളുടെ ലോകം മനോഹരമാണ്. അതില്‍ കറുത്ത ചായം ​തേക്കരുതെ. അവിടെ വിവിധ വര്‍ണ്ണങ്ങളുള്ള മഴവില്ല്, വിടര്‍ത്തുകയാണ്, ഒരദ്ധ്യാപകന്റെ കടമ.
Posted by kaalidaasan at 14:19 7 comments: Links to this post
Email ThisBlogThis!Share to TwitterShare to FacebookShare to Pinterest
Newer Posts Older Posts Home
Subscribe to: Posts (Atom)
View my complete profile
പരിസ്ഥിതി തീവ്രവാദവും ശാസ്ത്ര തീവ്രവാദവും